השריקה

**השריקה** (באנגלית: **Whistle**) הוא סרט אימה על-טבעי משנת 2025 בבימויו של קורין הארדי ולפי תסריט מאת אוון אגרטון. בסרט מככבים דפני קין, סופי נליס, סקאי יאנג, ג'היל סוואבי, אלי סקובביי, פרסי היינס וייט, מישל פיירלי וניק פרוסט. העלילה עוקבת אחר קבוצת סטודנטים המוצאים משרוקית מוות אזטקית, ומגלים כי הצליל שהיא מפיקה מזמן את מותם העתידי שיוצא לצוד אותם.

הסרט הוקרן בבכורה בפסטיבל "Fantastic Fest" ב-25 בספטמבר 2025. הוא יצא לאקרנים בארצות הברית ב-6 בפברואר 2026, ובממלכה המאוחדת ובאירלנד ב-13 בפברואר 2026.

## עלילה
במהלך משחק כדורסל בתיכון, הספורטאי המצטיין מייסון "הורס" ריימור רדוף בחזיונות של אדם שרוף, עד שלפתע הוא מתלקח באופן מסתורי ומת. חודשים לאחר מכן מגיעה לבית הספר תלמידה בשם כריס וילט, היורשת את הלוקר הישן של מייסון ומעוררת בכך עוינות מצד חברו לשעבר לקבוצה, דין. לאחר קטטה ביניהם המובילה לעונש ריתוק, כריס מגלה בלוקר משרוקית עתיקה בצורת גולגולת. כאשר אחד המורים נושף בה מתוך סקרנות, הוא נהרג מאוחר יותר בידי התגלמות מעוותת של עצמו.

המשרוקית עוברת בין התלמידים שנשארו בריתוק — כריס, בן דודה רל, דין, חברתו של דין גרייס ואלי — והצליל שהיא מפיקה גורם להם לחזיונות מפחידים. הם לומדים מסבתו של מייסון, אייבי, אספנית חפצים אוקולטיים, כי מדובר ב"שריקת מוות" אולמקית שעליה חקוקה הכתובת "זמן את מותך". כל מי ששומע את השריקה נרדף בידי התגלמות של המוות שיועד לו, אשר בסופו של דבר הורגת אותו.

כאשר הקללה מתחילה לגבות קורבנות — תחילה גרייס, אחריה דין ובהמשך גם רל — מגלים הנותרים כי הדרך היחידה להינצל היא למות לזמן קצר ולהחיות את עצמם מחדש, או להעביר את הקללה לאדם אחר באמצעות סימונו בדם. כריס ואלי מסרבות להקריב אדם אחר ומחליטות לעצור את ליבן לזמן קצר ולהחיות זו את זו. תוכניתן משתבשת כאשר נואה, מטיף נוצרי צעיר ואלים מן האזור, מתערב; אולם כאשר הוא בא במגע עם דמה של אלי, הקללה מועברת אליו והוא נהרג בידי התגלמותו שלו.

שלושה חודשים לאחר מכן כריס ואלי נמצאות יחד, ומשוכנעות כי הקללה הסתיימה. אולם במהלך עצרת בבית הספר תלמיד חדש מוצא את המשרוקית ונושף בה.

## שחקנים

## הפקה
הסרט נכתב על ידי אוון אגרטון, בהתבסס על סיפור קצר שכתב, ובוים על ידי קורין הארדי. הסרט הוא הפקה משותפת קנדית–אירית, והופק על ידי דייוויד גרוס עבור "No Trace Camping" ומקדארה קליהר עבור "Wild Atlantic Pictures". באוקטובר 2023 הצטרפו לצוות השחקנים דפני קין, סופי נליס, סקיי יאנג, פרסי היינס וייט וניק פרוסט.

צילומי הסרט התקיימו בהמילטון, אונטריו, בין 15 בנובמבר 2023 ל־19 בינואר 2024. הסצנות צולמו בבית הספר "Delta Secondary School", בבית פרטי ברחוב "אברדין" ובשטח הירידים "Rockton Fairgrounds".

## הפצה והכנסות
באוקטובר 2023 טיפלה חברת "Black Bear Pictures" במכירות הסרט במסגרת "שוק הסרטים האמריקאי". במאי 2025 רכשו החברות "Independent Film Company" ו"Shudder" את זכויות ההפצה של הסרט בארצות הברית.

הקרנת הבכורה של הסרט השריקה התקיימה בפסטיבל "פנטסטיק פסט"  ב־25 בספטמבר 2025. הסרט יצא לאקרנים בארצות הברית ב־6 בפברואר 2026. "בלאק בר פיקצ'רס" הפיצה את הסרט גם בממלכה המאוחדת ובאירלנד ב־13 בפברואר 2026.

### הכנסות
הסרט רשם פתיחה צנועה בבתי הקולנוע, כאשר התחזיות לסוף השבוע הראשון עמדו על כ-720 אלף דולר מ-1,200 אולמות הקרנה בארצות הברית. ועם רווח כולל ברחבי העולם של 3,408,048 דולר, נכון למרץ 2026.

## ביקורות
באתר צבירת הביקורות Rotten Tomatoes קיבל הסרט 61% ביקורות חיוביות מתוך 100 ביקורות מבקרים. קונצנזוס האתר קובע כי הסרט מצליח להפיק כמה רגעי אימה זכירים מן הרעיון המרכזי שלו, אף שהיה יכול להיות מקורי יותר מעבר לגימיק המרכזי.

באתר Metacritic, המשתמש בממוצע משוקלל של ביקורות, קיבל הסרט ציון של 55 מתוך 100, על סמך 9 ביקורות מבקרים, נתון המעיד על ביקורות "מעורבות או ממוצעות".

## קישורים חיצוניים

* 
* 

## הערות שוליים

קטגוריה:סרטים באנגלית
קטגוריה:סרטים קנדיים
קטגוריה:סרטים איריים
קטגוריה:סרטי 2025
קטגוריה:סרטי אימה קנדיים
קטגוריה:סרטי אימה איריים
קטגוריה:סרטי אימה על-טבעיים
קטגוריה:סרטי אימה על-טבעיים קנדיים
קטגוריה:סרטי אימה על-טבעיים איריים
קטגוריה:סרטי להט"ב אמריקאיים
קטגוריה:סרטי להט"ב קנדיים